title: 2010/666/UE: Deċiżjoni tal-Kunsill tat- 3 ta’ Ġunju 2010 dwar l-iffirmar u l-applikazzjoni provviżorja tal-Ftehim bejn l-Unjoni Ewropea u l-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru#Ftehim bejn l-Unjoni Ewropea u l-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru

text:
               5.11.2010

               MT

               Il-Ġurnal Uffiċjali tal-Unjoni Ewropea

               L 288/1

         DEĊIŻJONI TAL-KUNSILL
   tat-3 ta’ Ġunju 2010
   dwar l-iffirmar u l-applikazzjoni provviżorja tal-Ftehim bejn l-Unjoni Ewropea u l-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru
   (2010/666/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Bid-Deċiżjoni tiegħu tal-5 ta’ Ġunju 2003, il-Kunsill awtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet bilaterali eżistenti bi ftehim fil-livell tal-Unjoni.

               (2)

               F’isem l-Unjoni, il-Kummissjoni nnegozjat Ftehim mal-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru (minn hawn ’il quddiem “il-Ftehim”) b’konformità mal-mekkaniżmi u d-direttivi fl-Anness mad-Deċiżjoni tal-Kunsill tal-5 ta’ Ġunju 2003.

               (3)

               Il-Ftehim innegozjat mill-Kummissjoni għandu jiġi ffirmat u applikat provviżorjament, suġġett għall-konklużjoni tiegħu f’data aktar ’il quddiem,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u l-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru huwa b’dan approvat f’isem l-Unjoni, suġġett għall-konklużjoni tal-Ftehim.
   It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kunsill b’dan huwa awtorizzat jaħtar il-persuna jew persuni li jkollhom is-setgħa li jiffirmaw il-Ftehim f’isem l-Unjoni, suġġett għall-konklużjoni tiegħu.
   Artikolu 3
   Sa meta jidħol fis-seħħ, il-Ftehim għandu jiġi applikat provviżorjament mill-ewwel jum tal-ewwel xahar wara d-data li fiha l-Partijiet ikunu nnotifikaw lil xulxin li tlestew il-proċeduri meħtieġa għal dan il-għan (1).
   Artikolu 4
   Il-President tal-Kunsill huwa b’dan awtorizzat jagħmel in-notifika prevista fl-Artikolu 7(2) tal-Ftehim.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.
   Artikolu 6
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, it-3 ta’ Ġunju 2010.

            Għall-Kunsill

            Il-President

         A. PÉREZ RUBALCABA

      (1)  Id-data li minnha l-Ftehim ser ikun provviżorjament applikat ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      FTEHIM
      bejn l-Unjoni Ewropea u l-Gvern tar-Repubblika Soċjalista tal-Vjetnam dwar ċerti aspetti tas-servizzi bl-ajru
      L-UNJONI EWROPEA
      minn naħa waħda, u
      IL-GVERN TAR-REPUBBLIKA SOĊJALISTA TAL-VJETNAM
      min-naħa l-oħra
      (minn hawn ’il quddiem imsejħa “l-Partijiet”),
      FILWAQT LI JINNUTAW li ġew konklużi ftehimiet bilaterali dwar servizzi bl-ajru bejn sbatax-il Stat Membru tal-Unjoni Ewropea u l-Gvern tar-Repubblika Soċjalista tal-Vjetnam li fihom dispożizzjonijiet li jmorru kontra l-liġi tal-Unjoni Ewropea;
      FILWAQT LI JINNUTAW li l-Unjoni Ewropea għandha l-kompetenza esklussiva fir-rigward ta’ bosta aspetti li jistgħu jiġu inklużi ftehimiet bilaterali dwar servizzi bl-ajru bejn l-Istati Membri tal-Unjoni Ewropea u pajjiżi terzi;
      FILWAQT LI JINNUTAW li skont il-liġi tal-Unjoni Ewropea t-trasportaturi bl-ajru tal-Unjoni Ewropea stabbiliti f’xi wieħed mill-Istati Membri għandhom id-dritt għal aċċess mhux diskriminatorju għar-rotot tal-ajru bejn l-Istati Membri tal-Unjoni Ewropea u pajjiżi terzi;
      WARA LI KKUNSIDRAW il-ftehimiet bejn l-Unjoni Ewropea u ċerti pajjiżi terzi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu sehem f’kumpaniji tal-ajru liċenzjati b’mod konformi mal-liġi tal-Unjoni Ewropea;
      FILWAQT LI JIRRIKONOXXU li ċerti dispożizzjonijiet ta’ ftehimiet bilaterali dwar servizzi bl-ajru bejn Stati Membri tal-Unjoni Ewropea u l-Gvern tar-Repubblika Soċjalista tal-Vjetnam, li huma kontra l-liġi tal-Unjoni Ewropea, għandhom jinġiebu b’mod konformi sħiħ magħha sabiex tiġi stabbilita bażi legali tajba għas-servizzi bl-ajru bejn l-Unjoni Ewropea u r-Repubblika Soċjalista tal-Vjetnam u biex tiġi ppreservata t-tkomplija ta’ servizzi bl-ajru bħal dawn;
      FILWAQT LI JINNUTAW li taħt il-liġi tal-Unjoni Ewropea l-kumpanniji tal-ajru fil-prinċipju ma jistgħux jikkonkludu ftehimiet li jistgħu jaffettwaw il-kummerċ bejn l-Istati Membri tal-Unjoni Ewropea u li għandhom bħala għan jew effett tagħhom il-prevenzjoni, ir-restrizzjoni jew id-distorsjoni tal-kompetizzjoni;
      FILWAQT LI JIRRIKONOXXU li d-dispożizzjonijiet fi ftehimiet bilaterali dwar servizzi bl-ajru konklużi bejn l-Istati Membri tal-Unjoni Ewropea u l-Gvern tar-Repubblika Soċjalista tal-Vjetnam li (i) jirrikjedu jew jiffavorixxu l-adozzjoni ta’ akkordji bejn impriżi, deċiżjonijiet minn assoċjazzjonijiet ta’ impriżi jew prattiċi miftiehma li jipprevjenu, joħolqu distorsjoni jew jirrestrinġu l-kompetizzjoni bejn il-kumpanniji tal-ajru dwar rotot rilevanti, jew (ii) isaħħu l-effetti ta’ kwalunkwe tali akkordju, deċiżjoni jew prattika miftiehma, jew (iii) jiddelegaw ir-responsabbiltà lill-kumpaniji tal-ajru jew operaturi ekonomiċi privati oħra biex jittieħdu miżuri li jipprevjenu, joħolqu distorsjoni, jew jirrestrinġu l-kompetizzjoni bejn il-kumpanniji tal-ajru fir-rotot rilevanti jistgħu jagħmlu ineffettivi r-regoli tal-kompetizzjoni applikabbli għall-impriżi;
      FILWAQT LI JINNUTAW li mhuwiex għan tal-Unjoni Ewropea, bħala parti minn dawn in-negozjati, li jiżdied il-volum totali ta’ traffiku tal-ajru bejn l-Unjoni Ewropea u r-Repubblika Soċjalista tal-Vjetnam, li jiġi affettwat il-bilanċ bejn kumpanniji tal-ajru tal-Unjoni Ewropea u kumpanniji tal-ajru tar-Repubblika Soċjalista tal-Vjetnam, jew li jiġu nnegozjati emendi għad-dispożizzjonijiet li diġà jeżistu ta’ ftehimiet bilaterali dwar servizzi bl-ajru li jikkonċernaw drittijiet tat-traffiku,
      FTIEHMU KIF ĠEJ:
      Artikolu 1
      Dispożizzjonijiet ġenerali
      1.   Għall-finijiet ta’ dan il-Ftehim, “Stati Membri” għandha tfisser l-Istati Membri tal-Unjoni Ewropea u “Trattati tal-UE” għandha tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.
      2.   Ir-referenzi f’kull ftehim elenkat fl-Anness 1 liċ-ċittadini tal-Istat Membru li huwa Parti għal dak il-ftehim għandhom jinftiehmu bħala li jirriferu għaċ-ċittadini tal-Istati Membri tal-Unjoni Ewropea.
      3.   Ir-referenzi f’kull ftehim elenkat fl-Anness 1 għat-trasportaturi bl-ajru jew linji tal-ajru tal-Istat Membru li huwa Parti għal dak il-ftehim għandhom jinftiehmu bħala li jirriferu għat-trasportaturi bl-ajru jew linji tal-ajru ddenominati minn dak l-Istat Membru.
      Artikolu 2
      Denominazzjoni minn Stat Membru
      1.   Id-dispożizzjonijiet fil-paragrafi 2 u 3 ta’ dan l-Artikolu għandhom jipprevalixxu fuq id-dispożizzjonijiet korrispondenti għalihom fl-artikoli elenkati fl-Anness 2(a) u (b) rispettivament, fir-rigward tad-denominazzjoni ta’ trasportatur bl-ajru mill-Istat Membru kkonċernat, tal-awtorizzazzjonijiet u permessi tiegħu mogħtija mill-Gvern tar-Repubblika Soċjalista tal-Vjetnam, u tar-rifjut, revoka, sospensjoni jew limitazzjoni tal-awtorizzazzjonijiet jew permessi tat-trasportatur bl-ajru, rispettivament.
      2.   Malli jirċievi denominazzjoni minn Stat Membru, il-Gvern tar-Repubblika Soċjalista tal-Vjetnam għandu jagħti l-awtorizzazzjonijiet u l-permessi meħtieġa bl-anqas dewmien proċedurali, bil-kondizzjoni li:

                  (i)

                  it-trasportatur bl-ajru jkun stabbilit fit-territorju tal-Istat Membru denominanti skont it-Trattati tal-UE u jkollu Liċenza Operattiva valida skont il-liġi tal-Unjoni Ewropea; u

                  (ii)

                  isir u jinżamm kontroll regolatorju effettiv tat-trasportatur bl-ajru mill-Istat Membru responsabbli mill-ħruġ taċ-Ċertifikat tal-Operaturi tal-Ajru tiegħu u l-awtorità aeronawtika rilevanti tkun identifikata b’mod ċar fid-denominazzjoni; u

                  (iii)

                  it-trasportatur bl-ajru jkun il-proprjetà, direttament jew permezz tal-akbar sehem azzjonarju, u jkun ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness 3 u/jew miċ-ċittadini ta’ dawn l-Istati l-oħra.

            3.   Il-Gvern tar-Repubblika Soċjalista tal-Vjetnam jista’ jirrifjuta, jirrevoka, jissospendi jew jillimita l-awtorizzazzjonijiet jew il-permessi ta’ kumpannija tal-ajru minn Stat Membru fejn:

                  (i)

                  it-trasportatur bl-ajru ma jkunx stabbilit fit-territorju tal-Istat Membru denominanti skont it-Trattati tal-UE jew ma jkollux Liċenza Operattiva valida skont il-liġi tal-Unjoni Ewropea; jew

                  (ii)

                  ma jkunx eżerċitat jew miżmum kontroll regolatorju effettiv tat-trasportatur bl-ajru mill-Istat Membru responsabbli għall-ħruġ taċ-Ċertifikat Operattiv tal-Ajru tiegħu, jew l-awtorità aeronawtika rilevanti ma tkunx identifikata biċ-ċar fid-denominazzjoni; jew

                  (iii)

                  it-trasportatur bl-ajru ma jkunx il-proprjetà, direttament jew permezz tal-akbar sehem azzjonarju, jew ma jkunx ikkontrollat effettivament mill-Istati Membri u/jew miċ-ċittadini tal-Istati Membri, u/jew mill-Istati l-oħra elenkati fl-Anness 3 u/jew miċ-ċittadini ta’ Stati oħra bħal dawn.

            Fl-eżerċizzju tad-dritt tiegħu taħt dan il-paragrafu, il-Gvern tar-Repubblika Soċjalista tal-Vjetnam m’għandhux jiddiskrimina bejn it-trasportaturi bl-ajru tal-Unjoni Ewropea fuq il-bażi tan-nazzjonalità.
      Artikolu 3
      Sikurezza
      1.   Id-dispożizzjonijiet fil-paragrafu 2 ta’ dan l-Artikolu għandhom jikkomplementaw l-artikoli elenkati fl-Anness 2(c).
      2.   Fejn Stat Membru ikun iddenomina trasportatur bl-ajru li l-kontroll regolatorju tiegħu huwa eżerċitat u miżmum minn Stat Membru ieħor, id-drittijiet tar-Repubblika Soċjalista tal-Vjetnam taħt id-dispożizzjonijiet ta’ sikurezza tal-ftehim bejn l-Istat Membru li ddenomina t-trasportatur bl-ajru u l-Gvern tar-Repubblika Soċjalista tal-Vjetnam għandhom japplikaw ugwalment fir-rigward tal-adozzjoni, l-eżerċizzju jew il-manteniment ta’ standards tas-sikurezza minn dak l-Istat Membru l-ieħor u fir-rigward tal-awtorizzazzjoni għall-operazzjoni ta’ dak it-trasportatur bl-ajru.
      Artikolu 4
      Kompatibbiltà mar-regoli tal-kompetizzjoni
      1.   Il-ftehimiet bilaterali konklużi bejn l-Istati Membri u l-Gvern tar-Repubblika Soċjalista tal-Vjetnam għandhom ikunu mingħajr preġudizzju għar-regoli tal-kompetizzjoni tal-Partijiet.
      2.   Id-dispożizzjonijiet elenkati fl-Anness 2(d) b’dan ma jibqgħux ikollhom effett.
      Artikolu 5
      Annessi mal-Ftehim
      L-Annessi ma’ dan il-Ftehim għandhom jifformaw parti integrali minnu.
      Artikolu 6
      Reviżjoni jew emendament
      Il-Partijiet jistgħu, f’kull waqt, jirrivedu jew jemendaw dan il-Ftehim b’kunsens reċiproku.
      Artikolu 7
      Dħul fis-seħħ u applikazzjoni provviżorja
      1.   Dan il-Ftehim għandu jidħol fis-seħħ meta l-Partijiet ikunu nnotifikaw lil xulxin bil-miktub li tlestew il-proċeduri interni rispettivi meħtieġa għad-dħul fis-seħħ tiegħu.
      2.   Minkejja l-paragrafu 1, il-Partijiet jaqblu biex japplikaw b’mod provviżorju dan il-Ftehim mill-ewwel jum tax-xahar wara d-data li fiha l-Partijiet ikunu nnotifikaw lil xulxin bit-tlestija tal-proċeduri meħtieġa għal dan il-għan.
      3.   Il-ftehimiet u arranġamenti oħra bejn l-Istati Membri u l-Gvern tar-Repubblika Soċjalista tal-Vjetnam li, fid-data tal-iffirmar ta’ dan il-Ftehim, għadhom ma daħlux fis-seħħ u li mhumiex qed jiġu applikati provviżorjament huma elenkati fl-Anness 1(b). Dan il-Ftehim għandu japplika għal kull Ftehim u arranġament ta’ dan it-tip mad-dħul fis-seħħ jew applikazzjoni provviżorja tiegħu.
      Artikolu 8
      Terminazzjoni
      1.   Fil-każ li ftehim elenkat fl-Anness 1 jiġi tterminat, id-dispożizzjonijiet kollha ta’ dan il-Ftehim relatati mal-ftehim konċernat elenkat fl-Anness 1 għandhom jiġu tterminati fl-istess waqt.
      2.   Fil-każ li l-ftehimiet kollha elenkati fl-Anness 1 jiġu tterminati, dan il-Ftehim għandu jittermina fl-istess waqt.

         B’xhieda ta’ dan, il-firmatarji, debitament awtorizzati, iffirmaw dan il-Ftehim.
         Magħmul fi Brussell duplikatament, fl-4 ta’ Ottubru 2010 fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża u f’dik Vjetnamita.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За правителството на Социалистическа република Виетнам
            Por el Gobierno de la República Socialista de Vietnam
            Za vládu Vietnamské socialistické republiky
            For regeringen for Den Socialistiske Republik Vietnam
            Für die Regierung der Sozialistischen Republik Vietnam
            Vietnami Sotsialistliku Vabariigi valitsuse nimel
            Για την κυβέρνηση της Σοσιαλιστικής Δημοκρατίας του Βιετνάμ
            For the Government of the Socialist Republic of Vietnam
            Pour le gouvemement de la République socialiste du Viêt Nam
            Per il govemo della Repubbhca socialista del Vietnam
            Vjetnamas Sociālistiskās Republikas valdības vārdā –
            Vietnamo Socialistinės Respublikos Vyriausybės vardu
            A Vietnami Szocialista Köztársaság kormánya részéről
            Ghall-Gvern tar-Repubblika Soċjalista tal-Vjetnam
            Voor de Regering van de Socialistische Republiek Vietnam
            W imieniu Rządu Socjalistycznej Republiki Wietnamu
            Pelo Govemo da República Socialista do Vietname
            Pentru Guvernul Republicii Socialiste Vietnam
            Za vládu Vietnamskej socialistickej republiky
            Za vlado Socialistične republike Vietnam
            Vietnamin sosialistisen tasavallan hallituksen puolesta
            För Socialistiska republiken Vietnams regering

         ANNESS 1

            Lista ta’ ftehimiet imsemmija fl-Artikolu 1 ta’ dan il-Ftehim

                     (a)

                     Il-Ftehimiet dwar servizzi bl-ajru bejn il-Gvern tar-Repubblika Soċjalista tal-Vjetnam u Stati Membri tal-Unjoni Ewropea li, fid-data tal-iffirmar ta’ dan il-Ftehim, kienu ġew konklużi, iffirmati u/jew qed jiġu applikati provviżorjament:

                                 —

                                 Ftehim dwar is-Servizzi bl-Ajru bejn il-Gvern Federali Awstrijak u l-Gvern tar-Repubblika Soċjalista tal-Vjetnam magħmul f’Hanoi fis-27 ta’ Marzu 1995, minn hawn ’il quddiem imsejjaħ “il-Ftehim Vjetnam – Awstrija” fl-Anness 2;

                                             —

                                             Modifikat l-aħħar bil-Minuti ta’ Qbil magħmula f’Hanoi fil-5 ta’ April 2006;

                                 —

                                 Ftehim dwar it-Trasport bl-Ajru bejn il-Gvern tar-Renju tal-Belġju u l-Gvern tar-Repubblika Soċjalista tal-Vjetnam magħmul fi Brussell fil-21 ta’ Ottubru 1992, minn hawn ’il quddiem imsejjaħ “il-Ftehim Vjetnam – Belġju” fl-Anness 2;

                                 —

                                 Ftehim dwar Servizzi bl-Ajru, bejn il-Gvern tar-Repubblika tal-Poplu tal-Bulgarija u l-Gvern tar-Repubblika Soċjalista tal-Vjetnam, bejn u lil hinn mit-territorji rispettivi tagħhom, magħmul f’Sofia fl-1 ta’ Ottubru 1979, minn hawn ’il quddiem imsejjaħ “il-Ftehim Vjetnam – Bulgarija” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Repubblika Ċeka u l-Gvern tar-Repubblika Soċjalista tal-Vjetnam magħmul fi Praga fit-23 ta’ Mejju 1997, minn hawn ’il quddiem imsejjaħ “il-Ftehim Vjetnam – Repubblika Ċeka” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Renju tad-Danimarka u l-Gvern tar-Repubblika Soċjalista tal-Vjetnam magħmul f’Hanoi fil-25 ta’ Settembru 1997, minn hawn ’il quddiem imsejjaħ “il-Ftehim Vjetnam – Danimarka” fl-Anness 2;

                                             —

                                             Għandu jinqara flimkien mal-Memorandum ta’ Ftehim bejn ir-Renji tad-Danimarka, in-Norveġja u l-Isvezja u r-Repubblika Soċjalista tal-Vjetman, magħmul f’Hanoi fil-25 ta’ Settembru 1997;

                                 —

                                 Ftehim dwar is-Servizzi bl-Ajru bejn il-Gvern tar-Renju tal-Finlandja u l-Gvern tar-Repubblika Soċjalista tal-Vjetnam iffirmat f’Hanoi fis-26 ta’ Ottubru 2000, minn hawn ’il quddiem imsejjaħ “il-Ftehim Vjetnam – Finlandja” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Repubblika ta’ Franza u l-Gvern tar-Repubblika Soċjalista tal-Vjetnam magħmul f’Pariġi fl-14 ta’ April 1977, minn hawn ’il quddiem imsejjaħ “il-Ftehim Vjetnam – Franza” fl-Anness 2;

                                 —

                                 Ftehim dwar it-Trasport bl-Ajru bejn il-Gvern tar-Repubblika Federali tal-Ġermanja u l-Gvern tar-Repubblika Soċjalista tal-Vjetnam magħmul f’Bonn fis-26 ta’ Awwissu 1994, minn hawn ’il quddiem imsejjaħ “il-Ftehim Vjetnam – Ġermanja” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Repubblika tal-Ungerija u l-Gvern tar-Repubblika Soċjalista tal-Vjetnam magħmul f’Hanoi fl-4 ta’ Frar 1998, minn hawn ’il quddiem imsejjaħ “il-Ftehim Vjetnam – Ungerija” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tal-Gran Dukat tal-Lussemburgu u l-Gvern tar-Repubblika Soċjalista tal-Vjetnam magħmul fil-Lussemburgu fis-26 ta’ Ottubru 1994, minn hawn ’il quddiem imsejjaħ “il-Ftehim Vjetnam – Lussemburgu” fl-Anness 2;

                                 —

                                 Ftehim dwar is-Servizzi bl-Ajru bejn ir-Renju tal-Olanda u l-Gvern tar-Repubblika Soċjalista tal-Vjetnam bejn u lil hinn mit-territorji rispettivi tagħhom, magħmul f’Hanoi fl-1 ta’ Ottubru 1993, minn hawn ’il quddiem imsejjaħ “il-Ftehim Vjetnam – Olanda” fl-Anness 2;

                                 —

                                 Ftehim dwar it-Trasport Ċivili bl-Ajru bejn il-Gvern tar-Repubblika tal-Poplu tal-Polonja u l-Gvern tar-Repubblika Soċjalista tal-Vjetnam magħmul f’Varsavja fil-11 ta’ Settembru 1976, minn hawn ’il quddiem imsejjaħ “il-Ftehim Vjetnam – Polonja” fl-Anness 2;

                                 —

                                 Ftehim dwar it-Trasport bl-Ajru bejn il-Gvern tar-Repubblika Portugiża u l-Gvern tar-Repubblika Soċjalista tal-Vjetnam magħmul f’Lisbona fit-3 ta’ Frar 1998, minn hawn ’il quddiem imsejjaħ “il-Ftehim Vjetnam – Portugall” fl-Anness 2;

                                 —

                                 Ftehim relattiv għat-Trasport Ċivili bl-Ajru bejn il-Gvern tar-Repubblika Soċjalista tar-Rumanija u l-Gvern tar-Repubblika Soċjalista tal-Vjetnam magħmul f’Hanoi fis-26 ta’ Ġunju 1979, minn hawn ’il quddiem imsejjaħ “il-Ftehim Vjetnam – Rumanija” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Renju tal-Isvezja u l-Gvern tar-Repubblika Soċjalista tal-Vjetnam magħmul f’Hanoi fil-25 ta’ Settembru 1997, minn hawn ’il quddiem imsejjaħ “il-Ftehim Vjetnam – Svezja” fl-Anness 2;

                                             —

                                             Għandu jinqara flimkien mal-Memorandum ta’ Ftehim bejn ir-Renji tad-Danimarka, in-Norveġja u l-Isvezja u r-Repubblika Soċjalista tal-Vjetnam, magħmul f’Hanoi fil-25 ta’ Settembru 1997;

                                 —

                                 Ftehim dwar it-Trasport bl-Ajru bejn il-Gvern tar-Repubblika Slovakka u l-Gvern tar-Repubblika Soċjalista tal-Vjetnam magħmul f’Hanoi fis-6 ta’ Novembru 1997, minn hawn ’il quddiem imsejjaħ “il-Ftehim Vjetnam – Repubblika Slovakka” fl-Anness 2;

                                 —

                                 Ftehim dwar is-Servizzi bl-Ajru bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika Soċjalista tal-Vjetnam magħmul f’Londra fid-19 ta’ Awwissu 1994, minn hawn ’il quddiem imsejjaħ “Il-Ftehim Vjetnam - Renju Unit” fl-Anness 2;

                                             —

                                             Emendat l-aħħar bi Skambju ta’ Noti magħmul f’Hanoi fit-8 u fis-26 ta’ Settembru 2000;

                     (b)

                     Ftehimiet dwar is-servizzi bl-ajru u arranġamenti oħra inizjalati jew iffirmati bejn il-Gvern tar-Repubblika Soċjalista tal-Vjetnam u Stati Membri tal-Unjoni Ewropea li, fid-data tal-firma ta’ dan il-Ftehim, kienu għadhom ma daħlux fis-seħħ u mhumiex qed jiġu applikati provviżorjament.

         ANNESS 2

            Lista ta’ Artikoli fil-ftehimiet elenkati fl-Anness 1 u msemmija fl-Artikoli 2 sa 4 ta’ dan il-Ftehim

                     (a)

                     Desinjazzjoni minn Stat Membru:

                                 —

                                 l-Artikolu 3, il-paragrafu 5, tal-Ftehim Vjetnam - Awstrija;

                                 —

                                 l-Artikolu 3, il-paragrafu 4, tal-Ftehim Vjetnam – Bulgarija;

                                 —

                                 l-Artikolu 3, il-paragrafu 4, tal-Ftehim Vjetnam - Danimarka;

                                 —

                                 l-Artikolu 4, il-paragrafu 4, tal-Ftehim Vjetnam – Repubblika Ċeka;

                                 —

                                 l-Artikolu 4, il-paragrafu 5, tal-Ftehim Vjetnam - Finlandja;

                                 —

                                 l-Artikolu 7, il-paragrafu 4, tal-Ftehim Vjetnam - Franza;

                                 —

                                 l-Artikolu 3, il-paragrafu 4, tal-Ftehim Vjetnam - Ġermanja;

                                 —

                                 l-Artikolu 3, il-paragrafu 4, tal-Ftehim Vjetnam - Ungerija;

                                 —

                                 l-Artikolu 3, il-paragrafu 4, tal-Ftehim Vjetnam - Lussemburgu;

                                 —

                                 l-Artikolu 4, il-paragrafu 4, tal-Ftehim Vjetnam - Olanda;

                                 —

                                 l-Artikolu 3, il-paragrafu 2, tal-Ftehim Vjetnam – Polonja;

                                 —

                                 l-Artikolu 3, il-paragrafu 4, tal-Ftehim Vjetnam - Portugall;

                                 —

                                 l-Artikolu 3, tal-Ftehim Vjetnam - Rumanija;

                                 —

                                 l-Artikolu 3, il-paragrafu 4, tal-Ftehim Vjetnam - Svezja;

                                 —

                                 l-Artikolu 3, il-paragrafu 4, tal-Ftehim Vjetnam – Repubblika Slovakka;

                                 —

                                 l-Artikolu 4, il-paragrafu 4, tal-Ftehim Vjetnam – Renju Unit.

                     (b)

                     Rifjut, revoka, sospensjoni jew limitazzjoni ta’ awtorizzazzjonijiet jew permessi:

                                 —

                                 l-Artikolu 4, il-paragrafu 1 (a), tal-Ftehim Vjetnam - Awstrija;

                                 —

                                 l-Artikolu 5, il-paragrafu 1 (d), tal-Ftehim Vjetnam - Belġju;

                                 —

                                 l-Artikolu 4 (a) tal-Ftehim Vjetnam – Bulgarija;

                                 —

                                 l-Artikolu 5, il-paragrafu 1 (a), tal-Ftehim Vjetnam – Repubblika Ċeka;

                                 —

                                 l-Artikolu 4, il-paragrafu 1 (a), tal-Ftehim Vjetnam - Danimarka;

                                 —

                                 l-Artikolu 5, il-paragrafu 1 (a), tal-Ftehim Vjetnam - Finlandja;

                                 —

                                 l-Artikolu 9, il-paragrafu 1 (a), tal-Ftehim Vjetnam - Franza;

                                 —

                                 l-Artikolu 4, il-paragrafu 1, tal-Ftehim Vjetnam - Ġermanja;

                                 —

                                 l-Artikolu 4, il-paragrafu 1 (a), tal-Ftehim Vjetnam - Ungerija;

                                 —

                                 l-Artikolu 4, il-paragrafu 1 (c), tal-Ftehim Vjetnam - Lussemburgu;

                                 —

                                 l-Artikolu 5, il-paragrafu 1 (c), tal-Ftehim Vjetnam - Olanda;

                                 —

                                 l-Artikolu 4, il-paragrafu 1, tal-Ftehim Vjetnam – Polonja;

                                 —

                                 l-Artikolu 4, il-paragrafu 1 (a), tal-Ftehim Vjetnam – Portugall;

                                 —

                                 l-Artikolu 4, tal-Ftehim Vjetnam – Rumanija;

                                 —

                                 l-Artikolu 4, il-paragrafu 1 (a), tal-Ftehim Vjetnam - Svezja;

                                 —

                                 l-Artikolu 4, il-paragrafu 1 (a), tal-Ftehim Vjetnam – Repubblika Slovakka;

                                 —

                                 l-Artikolu 5, il-paragrafu 1 (a), tal-Ftehim Vjetnam – Renju Unit.

                     (c)

                     Sikurezza:

                                 —

                                 l-Artikolu 6a tal-Ftehim Vjetnam - Awstrija;

                                 —

                                 l-Artikolu 7 tal-Ftehim Vjetnam – Belġju;

                                 —

                                 l-Artikolu 11 tal-Ftehim Vjetnam – Repubblika Ċeka;

                                 —

                                 l-Artikolu 18 tal-Ftehim Vjetnam – Finlandja;

                                 —

                                 l-Artikolu 4 tal-Ftehim Vjetnam – Franza;

                                 —

                                 l-Artikolu 9 tal-Ftehim Vjetnam – Ungerija;

                                 —

                                 l-Artikolu 6 tal-Ftehim Vjetnam – Lussemburgu;

                                 —

                                 l-Artikolu 14 tal-Ftehim Vjetnam – Olanda;

                                 —

                                 l-Artikolu 9 tal-Ftehim Vjetnam – Rumanija;

                                 —

                                 l-Artikolu 7 tal-Ftehim Vjetnam – Repubblika Slovakka;

                                 —

                                 l-Artikolu 9a tal-Ftehim Vjetnam – Renju Unit.

                     (d)

                     Kompatibbiltà mar-regoli tal-kompetizzjoni:

                                 —

                                 l-Artikolu 13, il-paragrafi 1 u 7, tal-Ftehim Vjetnam – Belġju;

                                 —

                                 l-Artikolu 9, il-paragrafi 3 sa 8, tal-Ftehim Vjetnam – Bulgarija;

                                 —

                                 l-Artikolu 7, il-paragrafu 2, tal-Ftehim Vjetnam – Repubblika Ċeka;

                                 —

                                 l-Artikolu 11, il-paragrafu 2, tal-Ftehim Vjetnam – Danimarka;

                                 —

                                 l-Artikolu 12, il-paragrafi 2 sa 7, tal-Ftehim Vjetnam – Franza;

                                 —

                                 l-Artikolu 6, il-paragrafi 1 u 4 sa 6, tal-Ftehim Vjetnam – Ungerija;

                                 —

                                 l-Artikolu 11, il-paragrafi 2 sa 4, tal-Ftehim Vjetnam – Lussemburgu;

                                 —

                                 l-Artikolu 6, il-paragrafi 2 sa 6, tal-Ftehim Vjetnam – Olanda;

                                 —

                                 l-Artikolu 20, il-paragrafi 2 u 4, tal-Ftehim Vjetnam – Polonja;

                                 —

                                 l-Artikolu 16, il-paragrafi 2 sa 6, tal-Ftehim Vjetnam – Portugall;

                                 —

                                 l-Artikolu 14, il-paragrafi 1 sa 6, tal-Ftehim Vjetnam – Rumanija;

                                 —

                                 l-Artikolu 12, il-paragrafi 3 u 5 sa 6, tal-Ftehim Vjetnam – Repubblika Slovakka;

                                 —

                                 l-Artikolu 11, il-paragrafu 2, tal-Ftehim Vjetnam – Svezja;

                                 —

                                 l-Artikolu 7, il-paragrafi 3 u 4, tal-Ftehim Vjetnam – Renju Unit.

         ANNESS 3

            Lista ta’ Stati oħra msemmija fl-Artikolu 2 ta’ dan il-Ftehim

                     (a)

                     Ir-Repubblika tal-Islanda (skont il-Ftehim dwar iż-Żona Ekonomika Ewropea);

                     (b)

                     Il-Prinċipat ta’ Liechtenstein (skont il-Ftehim taż-Żona Ekonomika Ewropea);

                     (c)

                     Ir-Renju tan-Norveġja (skont il-Ftehim taż-Żona Ekonomika Ewropea);

                     (d)

                     Il-Konfederazzjoni Svizzera (skont il-Ftehim dwar it-Trasport bl-Ajru bejn il-Komunità Ewropea u l-Konfederazzjoni Svizzera).


title: 2013/614/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/334

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011
   (2013/614/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Artemis għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Artemis għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7–0040/2013),

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Parlament Ewropew u tal-Kunsill (UE, Euratom) Nru 966/2012 tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta Artemis” għall-implimentazzjoni ta’ Inizjattiva Teknoloġika Konġunta f’Sistemi Inkorporati tal-Kompjuter (4), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0087/2013),

               1.

               Jagħti l-kwittanza lid-Direttur Eżekuttiv tal-Impriża Konġunta Artemis għall-implimentazzjoni tal-baġit tal-Impriża Konġunta għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-direttur tal-Impriża Konġunta Artemis, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 1.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 52.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Artemis għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Artemis għas-sena finanzjarja 2011, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 – C7–0040/2013),

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Parlament Ewropew u tal-Kunsill (UE, Euratom) Nru 966/2012 tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta Artemis” għall-implimentazzjoni ta’ Inizjattiva Teknoloġika Konġunta f’Sistemi Inkorporati tal-Kompjuter (4), u b’mod partikolari l-Artikolu 11(4) tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0087/2013),

                  A.

                  billi l-Impriża Konġunta Artemis (l-“Impriża Konġunta”) twaqqfet f’Diċembru 2007 għal perjodu ta’ 10 snin biex tiddefinixxi u timplimenta “Aġenda ta’ Riċerka” għall-iżvilupp ta’ teknoloġiji ewlenin għas-sistemi inkorporati tal-kompjuter f’diversi oqsma ta’ applikazzjoni biex issaħħaħ il-kompetittività u s-sostenibbiltà Ewropea, u tippermetti l-ħolqien ta’ swieq ġodda u applikazzjonijiet soċjetali,

                  B.

                  billi l-Impriża Konġunta bdiet tiffunzjona b’mod awtonomu f’Ottubru 2009,

                  C.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Impriża Konġunta għas-sena finanzjarja 2011 huma affidabbli;

                  D.

                  billi l-Qorti tal-Awdituri tat opinjoni kwalifikata dwar il-legalità u r-regolarità tat-tranżazzjonijiet li fuqhom huma bbażati l-kontijiet tal-Impriża Konġunta;

                  E.

                  billi l-kontribuzzjoni massima mill-Unjoni ghall-Impriża Konġunta għall-perjodu ta’ 10 snin hija EUR 420 000 000, somma li għandha titħallas mill-baġit tas-Seba’ Programm ta’ Qafas għar-Riċerka,

         Ġestjoni Baġitarja u Finanzjarja

                  1.

                  Jinnota li l-baġit inizjali tal-2011 kien jinkludi approprjazzjonijiet operazzjonali li ammontaw għal EUR 46,6 miljun u li ġie adottat baġit emendatorju li naqqas l-approprjazzjonijiet operazzjonali għal EUR 18 600 000; jinnota, barraminnhekk, li r-rata ta’ utilizzazzjoni għall-approprjazzjonijiet ta’ impenn operazzjonali kienet 100 %, b’riżultat tat-tnaqqis tal-approprjazzjonijiet operazzjonali għal EUR 18 600 000, filwaqt li r-rata għall-approprjazzjonijiet ta’ pagament kienet 51 %;

                  2.

                  Jinsab imħasseb fuq il-fatt li l-kontijiet annwali tal-Impriża Konġunta rċevew opinjoni kwalifikata mill-Qorti tal-Awdituri dwar il-legalità u r-regolarità tat-tranżazzjonijiet li fuqhom huma bbażati dawk il-kontijiet minħabba l-fatt li l-Impriża Konġunta ma kinitx f’pożizzjoni li tevalwa jekk l-istrateġija tal-awditjar ex post tipprovdix assigurazzjoni suffiċjenti fir-rigward tal-legalità u r-regolarità tat-tranżazzjonijiet sottostanti; jistieden lill-Impriża Konġunta tipprovdi lill-awtorità tal-kwittanza bi pjan ta’ azzjoni biex jingħeleb dak in-nuqqas potenzjali ta’ assigurazzjoni; jistenna li l-Qorti tal-Awdituri, permezz tal-awditi indipendenti tagħha, tkun f’pożizzjoni li tipprovdi lill-awtorità tal-kwittanza bl-opinjoni tagħha dwar l-effettività tal-istrateġija tal-awditjar ex post tal-Impriża Konġunta;

                  3.

                  Ifakkar li l-Impriża Konġunta fl-2010 adottat strateġija ta’ awditjar ex ante li hija għodda ewlenija għall-evalwazzjoni tal-legalità u r-regolarità tat-tranżazzjonijiet sottostanti u li l-implimentazzjoni tagħha bdiet fl-2011; jinnota li l-awditjar tal-klejms ta’ spejjeż tal-proġett ġie delegat lill-Awtoritajiet ta’ Finanzjament Nazzjonali (NFAs) tal-Istati Membri, iżda l-ftehimiet amministrattivi ffirmati mill-NFAs ma jinkludux l-arranġamenti prattiċi għal dawk l-awditi; jinnota, barra minn hekk, mill-Impriża Konġunta li diversi skemi ta’ finanzjament u regoli nazzjonali fis-seħħ fl-Istati Membri differenti jimplikaw li awditjar ex post huwa fattibbli biss fuq proġetti kompletati u jitlob li jkun informat bir-riżultati tal-awditi li twettqu; itenni li l-Impriża Konġunta għandha ssaħħaħ mingħajr dewmien il-kwalità tal-kontroll ex ante tagħha b’mod partikolari għall-ġestjoni tal-għotjiet u jitlob li l-awtorità tal-kwittanza tkun informata bir-riżultati tal-proċessi tal-awditjar ex ante li jmiss imwettqa mill-Impriża Konġunta;

                  4.

                  Jieħu nota tal-fatt li għall-kuntrarju tar-Regoli Finanzjarji tal-Impriża Konġunta, il-baġit tal-Impriża Konġunta tal-2011 ma jirriflettix approprjazzjonijiet ta’ pagament differenzjati għan-nefqa operazzjonali;

                  5.

                  Jinnota b’dispjaċir ir-rata ta’ implimentazzjoni relattivament baxxa għall-approprjazzjonijiet ta’ pagament operazzjonali, li hija ta’ 86 %, 53 % u 18 % għas-sejħiet għal proposti tal-2008, tal-2009 u tal-2010; jinnota d-dewmien fil-livell tal-Istati Membri fl-iffirmar tal-ftehimiet ta’ għotjiet nazzjonali; huwa mħasseb dwar ir-rata ta’ implimentazzjoni baxxa tal-baġit, u barra minn hekk, dwar l-attivitajiet sottostanti tal-Impriża Konġunta; jitlob rapport ta’ progress dettaljat dwar dawn in-nuqqasijiet li jagħmel proposti speċifiċi għal titjib gradwali fir-rata ta’ implimentazzjoni;

                  6.

                  Jikkundanna l-fatt li l-Ġreċja qed tuża l-Fondi Strutturali tal-Unjoni sabiex tkopri l-kontribuzzjonijiet nazzjonali tagħha lill-benefiċjarji Griegi tal-proġetti Artemis minflok ma tipprovdi finanzjament nazzjonali u li l-Impriża Konġunta rrikonoxxiet il-kontinwazzjoni tal-parteċipazzjoni Griega fil-proġetti Artemis iżda ma tipprovdi l-ebda finanzjament lill-benefiċjarji Griegi peress li nefqa kofinanzjata mill-Fondi Strutturali tal-Unjoni ma tistax tirċievi assistenza minn strument finanzjarju ieħor tal-Unjoni skont ir-Regolament tal-Kunsill (KE) Nru 1083/2006 (6); jitlob lill-Kummissjoni tinforma lill-awtorità tal-kwittanza dwar il-legalità ta’ din is-sitwazzjoni malajr kemm jista’ jkun;

                  7.

                  Jieħu nota tal-konstatazzjoni tal-Qorti tal-Awdituri li l-Impriża Konġunta qed tuża riporti mhux awtomatiċi ta’ approprjazzjonijiet ta’ pagament għas-sena finanzjarja li jmiss, mingħajr madankollu deċiżjoni tal-Bord Governattiv kif meħtieġ mill-Artikolu 10(1) tar-Regoli Finanzjarji u li l-ebda distinzjoni ma qed issir bejn l-approprjazzjonijiet ta’ pagament riportati mis-snin preċedenti u l-approprjazzjonijiet ta’ pagament tas-sena attwali;

         Sejħiet ghal Proposti

                  8.

                  Jieħu nota tal-fatt li l-implimentazzjoni effettiva u l-valur previst tas-sejħiet għal proposti jirrappreżentaw biss EUR 244 000 000 jew 58 % tal-baġit previst ta’ EUR 420 000 000 biex tiġi koperta n-nefqa operazzjonali;

         Sistemi ta’ kontroll intern

                  9.

                  Jirrikonoxxi li matul l-2011 l-Impriża Konġunta intensifikat l-isforzi tagħha biex tistabbilixxi u timplimenta proċeduri effikaċi ta’ kontroll finanzjarju, ta’ kontabbiltà u ta’ ġestjoni; josserva li l-Uffiċjal tal-Kontabbiltà vvalida s-sistemi finanzjarji u ta’ kontabbiltà użati, iżda għadu ma vvalidax il-proċessi ta’ attività sottostanti li jipprovdu informazzjoni finanzjarja, b’mod partikolari dak li jipprovdi informazzjoni finanzjarja dwar il-validazzjoni u l-pagamenti tal-klejms ta’ spejjeż irċevuti mill-awtoritajiet nazzjonali; ifakkar li għad irid isir aktar xogħol b’mod partikolari fir-rigward tal-istandards ta’ kontroll intern u li l-Impriża Konġunta bdiet taħdem b’mod awtonomu f’Ottubru 2009;

         Awditjar intern

                  10.

                  Jieħu nota tal-fatt li fl-aħħar tas-sena 2011, il-kapaċità tal-awditjar intern tal-Impriża Konġunta kienet għadha ma ġietx stabbilita; ifakkar li s-Servizz tal-Awditjar Intern tal-Kummissjoni huwa l-Awditur Intern tal-Impriża Konġunta mill-2010 u li wettaq eżerċizzju ta’ valutazzjoni tar-riskju, u pjan tal-awditu strateġiku għall-2012-2014 ġie ppreżentat lill-Bord Governattiv tal-Impriża Konġunta; jirrikonoxxi li fid-dawl tad-daqs tal-Impriża Konġunta dan se jassumi wkoll ir-rwol tal-Kapaċità ta’ Awditjar Intern;

                  11.

                  Jinnota li r-Regoli Finanzjarji tal-Impriża Konġunta għadhom ma ġewx emendati formalment biex jinkludu d-dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

         Rapport annwali tal-attività

                  12.

                  Jieħu nota tal-fatt li r-rapport annwali tal-attività jipprovdi informazzjoni dwar ir-riżultati tal-operazzjonijiet tal-Impriża Konġunta iżda ma jinkludix valutazzjoni tal-effiċjenza u l-effikaċja tas-sistema ta’ kontroll intern u fih in-nuqqasijiet li ġejjin:

                              —

                              Nuqqas ta’ informazzjoni dwar l-implimentazzjoni tal-istrateġija tal-awditjar ex-post, li mhijiex suffiċjenti biex jiġi konkluż jekk il-kontroll ewlieni huwiex qed jiffunzjona b’mod effettiv u kellux iwassal għal riżerva;

                              —

                              Ebda informazzjoni dwar il-validazzjoni parzjali tas-sistemi finanzjarji u kontabilistiċi mill-uffiċjal tal-kontabbiltà mhija pprovduta;

                              —

                              Hemm differenzi mhux spjegati bejn iċ-ċifri ta’ implimentazzjoni baġitarja inklużi fl-Eżitu fuq l-approprjazzjonijiet ta’ pagament tar-rapport annwali ta’ attività u ċ-ċifri ta’ implimentazzjoni baġitarja inklużi fil-Kontijiet Definittivi;

         Kwistjonijiet oħra relatati mal-ġestjoni

                  13.

                  Jinnota li fl-2011, l-Impriża Konġunta stabbiliet Pjan tal-Kontinwità tan-Negozju u wettqet progress fir-rigward tal-formalizzazzjoni tal-politiki ta’ sigurtà tal-IT iżda jeħtieġ li jsir aktar xogħol sabiex jiġi ffinalizzat il-Pjan ta’ Rkupru minn Diżastru;

                  14.

                  Jiddispjaċih li għall-kuntrarju tar-Regoli Finanzjarji tal-Impriża Konġunta, l-Awtoritajiet ta’ Finanzjament Nazzjonali s’issa għadhom ma ddikjaraw ebda interessi bankarji ġġenerati fuq pagamenti ta’ prefinanzjament;

                  15.

                  Jilqa’ l-fatt li l-Ftehim mal-Istat Ospitanti bejn l-Impriża Konġunta u l-awtoritajiet Belġjani dwar spazju għall-uffiċċji, privileġġi u immunitajiet u appoġġ ieħor li għandu jingħata ġie ffirmat fit-3 ta’ Frar 2012;

         Kwistjonijiet oħra

         Fużjoni possibbli mal-ENIAC

                  16.

                  Iqis li għandha titwettaq analiżi kostijiet-benefiċċji ta’ fużjoni mal-ENIAC u li l-Parlament Ewropew għandu jiġi notifikat dwar ir-riżultati ta’ din il-valutazzjoni. Dan ir-rapport għandu jenfasizza l-vantaġġi u l-iżvantaġġi possibbli ta’ fużjoni bħal din;

                  17.

                  Itenni l-istedina tiegħu lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar kwistjonijiet komuni li jinqalgħu minħabba n-natura tal-impriżi konġunti, u li għandhom jiġu indirizzati mill-impriżi konġunti flimkien mas-sħab tagħhom sabiex jiġi żgurat il-valur miżjud tagħhom u t-twettiq effiċjenti tal-programmi ta’ riċerka, ta’ żvilupp teknoloġiku u ta’ dimostrazzjoni tal-Unjoni; jirrimarka wkoll li dak ir-rapport għandu jinkludi valutazzjoni tal-effikaċja tal-istabbiliment u l-istruttura tal-impriżi konġunti.

         (1)  ĠU C 6, 10.1.2013, p. 1.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 30, 4.2.2008, p. 52.

         (5)  ĠU L 357, 31.12.2002, p. 72.

         (6)  ĠU L 210, 31.7.2006, p. 25.